                                                              [image: image1.wmf]
РЕПУБЛИКА БЪЛГАРИЯ

МИНИСТЕРСТВО НА КУЛТУРАТА

гр. София, бул. “Александър Стамболийски”, № 17, тел.: 02/ 9400900; факс: 02/ 9818145;

дежурен тел.: 02/ 9879551; e-mail: info@mc.government.bg, URL: www.mc.government.bg
Изх. № 
ДО

МИНИСТЕРСКИЯ СЪВЕТ

НА РЕПУБЛИКА БЪЛГАРИЯ

Д О К Л А Д

                  От Боил Банов – Министър на културата

 Относно: Проект на Закон за изменение и допълнение на Закона за радиото и телевизията 

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

На основание чл.  31, ал. 2 от Устройствения правилник на Министерския съвет и на неговата администрация, внасям за разглеждане и приемане проект на Решение на Министерския съвет за одобряване на проект на Закон за изменение и допълнение на Закона за радиото и телевизията.

 Законопроектът има за цел да транспонира разпоредбите на Директива (ЕС) 2018/1808 на Европейския парламент и на Съвета от 14 ноември 2018 година за изменение на Директива 2010/13/ЕС за координирането на някои разпоредби, установени в закони, подзаконови и административни актове на държавите членки, отнасящи се до предоставянето на аудиовизуални медийни услуги (Директива за аудиовизуалните медийни услуги), наричана по-нататък „Директива (ЕС) 2018/18“ в българското законодателство. Законопроектът е в изпълнение на мярка 146 от Плана за действие за 2020 г. с мерките, произтичащи от членството на Република България в Европейския съюз.
Медийната политика на ЕС се реализира с различни видове инструменти, между които основен инструмент е създадената през 1989 г. Директива 89/552/ЕИО на Съвета („Телевизия без граници“) относно координирането на някои разпоредби, формулирани в действащи закони, подзаконови и административни актове на държавите-членки, отнасящи се до упражняване на телевизионна дейност, претърпяла три ревизии (1997, 2007, 2018).  Директивата беше преименувана в Директива за аудиовизуалните медийни услуги, и след първите две ревизии беше кодифицирана (Директива 2010/13/ЕС). Директивата е в основата на принципа за свободата на предаване и приемане на телевизионни предавания или услуги по заявка в целия ЕС.

За три десетилетия от влизането в сила на Директива „Телевизия без граници“  европейският медиен пейзаж се промени драматично. Цифровите технологии и интернет позволяват да имаме достъп до повече съдържание и медийни услуги, включително по заявка, от повече доставчици. Потребителските модели включват нови начини на достъп чрез телефони, таблети и други интелигентни устройства.  Зрителските навици, по-специално на по-младите поколения, значително са се променили.  

Нови видове съдържание, като например видеоклипове или генерирано от зрителите съдържание, придобиват все по-голямо значение, а новите участници, включително доставчиците на услуги за видео по заявка и платформи за споделяне на видеоклипове, вече са добре установени. Това изисква актуализирана правна рамка, с цел да се отразят развитията на технологиите и на пазара.

Последната ревизия разширява обхвата на директивата. Услугите на платформите за споделяне на видеоклипове предоставят аудиовизуално съдържание, което широката общественост, и по-специално младите хора, ползват във все по-голяма степен. Същото е вярно и за услугите на социалните медии, които са се превърнали във важно средство за споделяне на информация, развлечение и образоване, включително чрез предоставяне на достъп до предавания и генерирани от потребители видеоклипове.     Тези услуги на социалните медии са включени в обхвата на Директива 2010/13/EС  с цел да се осигури защита на непълнолетните от вредно съдържание и на всички граждани от подбуждане към омраза, насилие и тероризъм.

През  2018 година бе приета Директива (EC) 2018/1808 на Европейския парламент и на Съвета от 14 ноември 2018 год. за изменение на Директива 2010/13/ЕС за координирането на някои разпоредби, установени в закони, подзаконови и административни актове на държавите членки, отнасящи се до предоставянето на аудиовизуални медийни услуги (Директива за аудиовизуалните медийни услуги), предвид променящите се пазарни условия.
Основните съдържателни  промени в европейската регулаторна рамка са :

-
засилен принцип на държавата  на произход, съгласувани процедури за дерогация  и възможности за дерогации за целите  на обществената сигурност и при сериозни рискове за общественото здраве;

-
правила за платформите за споделяне на видео; 

-
защита на децата срещу вредното съдържание в онлайн пространството, по-добра защита при  видео по заявка  и разширяване на обхвата на  задължението за защита  и към платформи за споделяне на видеосъдържание; 

-
засилена защита на хората с увреждания;

-
засилена защита   срещу подбуждане към насилие или омраза и публични провокации за извършване на терористични престъпления за линейните услуги, видеото по заявка, платформите;

-
популяризиране на европейските произведения  в услугите за видео по заявка, които трябва да имат поне 30% дял от европейското съдържание в каталога си и да гарантират видимостта на това съдържание;

-
гъвкавост в регламентирането на телевизионната реклама;  

-
засилени разпоредби за защита на децата от неподходящи аудиовизуални търговски съобщения;

-
независимост на аудиовизуалните регулатори,  като се гарантира, че те са правно обособени и функционално независими от правителството и от всеки друг публичен или частен орган;

-
насърчаване  на медийната грамотност на гражданите от всички възрасти и по отношение на всички видове медии.  

За да бъде в съответствие с европейската регулаторна рамка в областта на медиите, е необходимо да бъдат въведени разпоредбите на Директива (EC) 2018/1808 в Закона за радиото и телевизията.

За реализация на тази цел беше изготвен консултационен документ. В него е представена Директива (ЕС) 1808/2018, идентифицирани са проблеми, предстоящи за решаване, и беше потърсено  мнението на заинтересуваните страни и обществеността. Консултационният документ бе наличен на интернет страницата на Министерство на културата и постъпилите становища на заинтересованите страни бяха взети предвид при подготовката на настоящия законопроект.
Със заповед на Министъра на културата № РД9К-66/19.03.2019 г.  беше създадена работна група със задача да изготви проект на Закон за изменение и допълнение на Закона за радиото и телевизията.

В групата взеха участие представители на всички заинтересовани ведомства и организации - Министерство на транспорта, информационните технологии и съобщенията, Министерство на финансите, Министерство на външните работи, представители на Комисията по култура и медии в Народното събрание, представители на Дирекция „Координация по въпросите на Европейския съюз“ в Администрацията на Министерския съвет, Съвет за електронни медии, Комисия за регулиране на съобщенията, Агенция за закрила на детето, Българско национално радио, Българска национална телевизия, Асоциация на българските радио и телевизионни оператори, Българска асоциация на кабелните и комуникационните оператори, Асоциация на филмовите и телевизионни продуценти, медийни експерти.

Директива  (EC) 2018/1808 изисква държавите членки на ЕС да приемат и публикуват до 19 септември  2020 г. законовите, подзаконовите и административните разпоредби, необходими за да се съобрази действащото национално законодателство с новата регулаторна рамка на ЕС в областта на медиите. Държавите-членки на ЕС също така имат задължение да уведомят Европейската комисия за текста на тези мерки.

С приемането на проекта ще се въведат последователни и координирани регулаторни правила за подобряването на защитата на потребителите и непълнолетните лица. С проекта ще бъдат гарантирани  условия на равнопоставеност, съхраняване на целостта на вътрешния пазар и засилване на правната сигурност.Ще бъде постигнато опростяването на законодателната рамка. С приемането на законопроекта ще се създадат възможности за насърчаване на производството и разпространението на европейски произведения. 

Със законопроекта ще бъдат въведени правила за разширяване на обхвата на  задължението за защита  освен към линейните услуги и услугите при поискване, и към платформи за споделяне на видеосъдържание. Ще бъде засилена защитата срещу подбуждане към насилие или омраза и публични провокации за извършване на терористични престъпления за линейните услуги, видеото по заявка и платформите.
Законопроектът ще осигури защита на хората с увреждания, което от своя страна ще изпълни и изискванията на друга хоризонтална политика на ЕС, залегнала в Европейския акт за достъпност. 
Законопроектът засилва мерките за независимостта на аудиовизуалния регулатор,  като се предвижда, че той е правно обособен  и функционално независим от правителството и от всеки друг публичен или частен орган.

Със законопроекта се предоставят необходимият инструментариум и правомощия на националния регулаторен орган за осъществяване на по-ефективен контрол върху пазара, което ще рефлектира върху механизмите за защита на правата и интересите на потребителите на тези услуги. Ще бъде гарантирана независимостта на медийния регулатор и ще бъдат увеличени правомощията му в ефективната защита при прилагането на правилата за хората с увреждания и насърчаването на медийната грамотност. 
Съществуващите регулаторни режими продължават да се прилагат, като се уточняват услугите, за които те се отнасят. 

Във връзка с разширяване на обхвата на Директива (ЕС) 2018/1808 в проекта ще бъдат въведени разпоредби за създаване на уведомителен режим за платформите за видеосподеляне под юрисдикцията на Република България.
С цел по-голяма прозрачност относно действителните собственици на медиите,  Съветът за електронни медии включва в съществуващите регистри и връзка към информацията за структурата на собствеността и за действителните собственици на съответните доставчици, достъпна в Търговския регистър.

Създава се регистър на доставчиците на услуги на платформи за видеосподеляне  под юрисдикцията на Република България.
В законопроекта са предвидени и разпоредби за насърчаване на медийната грамотност на гражданите от всички възрасти и по отношение на всички видове медии. 
Разпоредбите относно защитата на личния живот и защитата на тайната на източниците са прецизирани с оглед развитието на стандартите в международното право.  

            Относно съответствието на законопроекта с Конвенцията за защита на правата на човека и основните свободи и с практиката на Европейския съд по правата на човека, е изготвена справка от Министерството на правосъдието.


Проектът е съгласуван с всички министерства по реда на чл. 32-34 от Устройствения правилник на Министерския съвет и на неговата администрация. Получените становища са отразени и  приложени към настоящия доклад.

Проектът е свързан с изпълнение на актове на Европейския съюз, поради което  се прилага  справка за съответствието с европейското право.


Проектът попада в кръга на актовете, определени в чл. 85 от Устройствения правилник на Министерския съвет и на неговата администрация, за които се провежда обществено обсъждане.
Съгласно чл. 26, ал. 2-4 от Закона за нормативните актове проектът е публикуван на интернет страницата на Министерството на културата и Портала за обществени консултации на Министерския съвет. Срокът за получаване на предложения и становища е 30 дни.

Предложеният проект на акт не води  до въздействие върху държавния бюджет, поради което се прилага финансова обосновка съгласно чл. 35,ал.1, т. 4, „б” от Устройствения правилник на Министерския съвет и на неговата администрация.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,

УВАЖАЕМИ ГОСПОЖИ И ГОСПОДА МИНИСТРИ,


Във връзка с гореизложеното и на основание чл. 8, ал. 4 т. 1 от Устройствения правилник на Министерския съвет и на неговата администрация, предлагам Министерският съвет да приеме Решение на Министерския съвет за одобряване на   Проект на Закон за изменение и допълнение на Закона за радиото и телевизията.

С уважение, 
БОИЛ БАНОВ

Министър на културата

